Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Архус Центар Скопје, преку полномошникот Александра Каракашова Сачкарска, поднесена против ЈПКД „Комуналец“ - Струмица, по предметот Барање за пристап до информации од јавен карактер, на 12.11.2024 година, го донесе следното

**Р Е Ш Е Н И Е**

1. Жалбата изјавена од Архус Центар Скопје, преку полномошникот Александра Каракашова Сачкарска, поднесена против ЈПКД „Комуналец“ - Струмица, заведена во Агенцијата под бр.08-307 на 31.10.2024 година, по предметот Барање за пристап до информации од јавен карактер, **СЕ УВАЖУВА.**
2. **Предметот се враќа на повторно постапување пред првостепениот орган.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Архус Центар Скопје, како што е наведено во Жалбата, на 26.09.2024 година преку електронска пошта поднел Барање за пристап до информации од јавен карактер до ЈПКД „Комуналец“ - Струмица, со кое побарал да му се достави електронски запис од следните информации:

„- На кој начин се транспортира водата за пиење од браната „Турија“ до пречистителната станица (фабрика за вода) во Струмица;

* Дали сеуште се користат азбестно-цементни цевки со поголем дијаметар;
* Опис на процесот за прочистување на водата во станицата (користење на класични филтри, озонатори, деструктор, алуминиум сулфат, хлор и сл.);
* Дали озонаторите имаат рок на употреба (информирани сме дека истите се ставени 1998 година) и дали се заменети до сега;
* Дали располагате со лаборатории (и стручен кадар) за испитување на квалитетот на водата за пиење и какви анализи се прават во истите;
* Доколку правите анализи, Ве молиме да ни ги доставите за последните 3 месеци;
* Дали сите стари цевки до крајните корисници се заменети со нови пластични цевки;
* Дали се заменети сите броила во градот Струмица.“

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба, заведена во Агенцијата под бр. 08-307 на 31.10.2024 година.

Агенцијата со допис бр.08-307 од 31.10.2024 година, преку е-маил ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 08.11.2024 година до Агенцијата достави Одговор по жалба бр.09-4530/3 од 04.11.2024 година. Во Одговорот е наведено: “...ЈПКД „Комуналец“ – Струмица, во врска со поставените прашања Ви доставува одговор на истите и тоа: 1. Водата од брана Турија до ф-ка за вода се транспортира гравитационо. 2. Дали сеуште се користат азбесно...не располага со податок дали озонерите имаат рок на употреба и истите не се заменети од 1998 година...6. ЈПКД „Комуналец“ – Струмица не може да достави анализи од испитување на водата....“

Во врска со горенаведениот Одговор, Барателот на информации на 12.11.2024 година до Агенцијата достави емаил, во кој наведува дека: „...не сме задоволни во целост со одговорот. Прашањата се одговорени кратко и оскудно, а за анализите за квалитет на вода кои ги побаравме, точка бр.6, децидно одговориле дека не можат да ни ги достават...“

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ и предметот го врати на повторно постапување пред првостепениот орган,** поради следното:

По разгледувањето на Жалбата и сите списи во врска со предметот, Агенцијата утврди дека Имателот на информации не постапил правилно по Барањето на Барателот, со тоа што наместо да одговори со Известување до Барателот, бил должен да донесе Решение.

При повторното постапување по Барањето за пристап до информации од јавен карактер, Имателот на информации е должен да постапи во согласност со членот 20 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) кој гласи: “Ако имателот на информации позитивно одговори на барањето или ако барањето делумно или целосно го одбие за тоа ќе донесе **Решение**“, кое ги содржи сите содржани елементи наведени во член 88 од Законот за општата управна постапка.

Согласно член 3 став 1 алинеја 2 од Законот за слободен пристап до информации од јавен карактер, “информација од јавен карактер“ е информација во која било форма што ја создал или со која располага имателот на информацијата согласно со неговите надлежности“.

Имајќи во превид дека бараните информации се однесуваат на податоци за животната средина, за кои и согласно Законот за слободен пристап до информации од јавен карактер, и согласно Законот за ратификација на Конвенцијата за пристап до информации, учество на јавноста во одлучувањето и пристап до правдата за прашањата поврзани со животната средина („Сл.Весник на Република Северна Македонија“ бр.40/1999) т.н. (Архуска Конвенција), се гарантира пристап до информации кои се однесуваат на животна средина, Агенцијата му укажува на Имателот на информации дека согласно член 10 став 1 алинеи 1 и 21 од Законот за слободен пристап до информации од јавен карактер, Имателот е должен да ја информира јавноста со објавување на податоци од негова надлежност, статистички податоци за работата, како и други информации, акти и мерки со кои се влијае на животот и работата на граѓаните и кои произлегуваат од надлежноста и работата на имателот на информацијата.

Поради наведеното, Имателот на информации е должен одново да го разгледа Барањето, да постапи согласно одредбите од Законот за слободен пристап до информации од јавен карактер и со соодветно решение да му ги достави бараните информации, на начин и во форма наведени во Барањето.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**